Nos Th., Dei gratia rex Navarre, Campanie de (sic) Brie, comes palatinus, notum facimus universis presentes litteras inspecturis, quod viri religiosi, Milo, abbas et conventus Sancti-Michaelis Tornodori, in tota justicia sua quam habent in villa de Valleriis, in hominibus et feminis et in finagio dicte ville de Valeriis, et in omnibus que in villa de Turgeyo habent et in finagio ejusdem ville, et in parte sua nemoris quod dicitur Sorberoi, tam in bosco quam in plano, nos et heredes nostros in perpetuum associant et medietatem emendarum quas habent in predictis locis nobis et heredibus nostris imperpetuum concedunt, jure imperpetuo possidenda. Nos, vero, et heredes nostri, nullum hominem sive feminam de villis ad predictos abbatem et conventum pertinentibus ibi poterimus retinere, videlicet in predictis locis; et sciendum est quod quociens apud Sanctum-Michaelem abbas novus constituetur, homines et femine predictorum locorum fidelitatem facient novo abbati constituto; similiter facient comiti Campanie qui novus constituetur ad regimen comitatus Trecensis; et ne aliquis prepositorum vel servientum nostrorum in dictis hominibus et feminis, villis et nemore supradicto et finagiis eorumdem, aliquid dominium vel justiciam velint reclamare, aut audeat exercere, serviens, de assensu dictorum monachorum et nostro, vel heredum nostrorum, et forestarius pro dicta societate servanda in villis et nemore supradictis, statuentur et facient juramentum fidelitatis dictis monachis et nobis et heredibus nostris antequam de supradictis se intromittant. Serviens, vero, et forestarius qui de communi assensu debent eligi et poni in villis et nemore supradictis, omnium acquisitorum, donorum sive exactionum de quocumque loco venient, vel quocumque modo fient ratione societatis supradicte, per juramentum suum reddent dictis monachis medietatem, et nobis et heredibus nostris aliam medietatem. Si, vero, abbas et monachi rogatum fecerint in dictis hominibus inter ipsos et nos et he edes nostros quicquid acceperint ab eisdem erit commune, similiter in omnibus modis et commodis que nos, aut heredes nostri, a prefatis hominibus et in locis supradictis, prece, minis, vel gratia, seu alio quolibet modo habuerimus, per medium dividetur. Preterea sciendum est quod si nos aut heredes nostri in sepedictis villis vel finagiis aliquid acquisierimus, salvis feodis nostris, bona fide, medietatem acquisitorum habebunt monachi supradicti, prius ab ipsis medietate probatorum sumptuum persoluta. Similiter, si dicti monachi acquisierint aliquid in dictis locis vel in finagiis eorumdem, medietatem acquisitorum nos et heredes nostri habebimus, bona fide, prius a nobis medietate probatorum sumptuum persoluta. Nos, etiam, aut heredes nostri, in jam dictis locis et in finagiis eorumdem, nichil facere poterimus novum nec stature (sic) sine assensu et voluntate abbatis et conventus predictorum, neque destituere constitutum, neque ipsi sine nobis. De dicto, vero, nemore quocienscumque facta fuerit vendicio que de communi assensu debet fieri, precium vendicionis inter ipsos et nos per medium dividetur. Ita tamen quod de dicto nemore capient monachi quicquid sibi necesse fuerit, ad omnimodam usanciam pro aisenciis suis propriis faciendis, tam in grosso quam in gracili, jacente et stante, sicco et viridi, a pede usque ad cimam: similiter nos et heredes nostri omnimodam aisanciam in dicto nemore habebimus, pro a sanciis nostris propriis faciendis, tam in grosso quam in gracili, jacente et stante, sicco et viridi, a pede usque ad cimam. De nemore supradicto nos, nec heredes nostri, gruarii, neque aliquis servientum nostrorum conferre poterimus alicui sine consensu abbatis et conventus predictorum; similiter nec ipsi sine assensu nostro et heredum nostrorum aliquid de dicto nemore dare poterunt, vel conferre. Hanc, autem, societatem fecerunt abbas et conventus predicti, salvis sibi terris, terciis, pratis, decimis, oblationibus que habent in supra dictis locis et in finagiis eorumdem, exceptis supradictis in quibus nos et heredes nostros associant specialiter et expresse. Sciendum est, igitur, quod neque pro pace aliqua, neque pro casu aliquo, nos nec heredes nostri societatem istam in alia manu ponere, neque dare aut commandare poterimus quam in manu nostra; set quicumque comes erit civitatis Trecensis, dictam societatem in manu sua propria tenebit. In cujus rei testimonium sigillum nostrum duximus presentibus apponendum. Actum, anno Gratie millesimo ducentesimo quinquagesimo, mense marcio.